SA Express se lisensie opgeskortSA Express (Argieffoto) (Foto: Bob Adams vanaf George, Suid-Afrika – SA Express DHC-8-315 ZS-NMA via Wikimedia Commons) Die Burgerlugvaartowerheid (BLO) het SA Express se vliegtuig-bedryfsertifikaat (AOC) opgeskort nadat dié lugredery versuim het om aan die toepaslike burgerlike lugvaartregulasies te voldoen. Die BLO het Saterdag gesê die opskorting tree onmiddellik in werking. “Dit is noodsaaklik om te noem dat die opskorting slegs as ŉ voorsorgmaatreël dien en in die belang van veiligheid gedoen word om moontlike katastrofiese voorvalle te voorkom,” het die BLO gesê. Die opskorting van die sertifikaat volg ná ŉ “reeks voorvalle van nienakoming” en die BLO se ontevredenheid met die operateur se veiligheidsmoniteringstelsels wat enige veiligheidstekortkominge moet aanspreek. Die BLO het ook bevind dat die operateur se voorgestelde korrektiewe aksieplan nie voldoende is nie, aangesien dit nie die betrokke bevindings aanspreek nie. “Die BLO wil graag daarop wys dat onlangse inspeksies en oudits op die lugredery se bedrywighede op onvoldoende veiligheidsmoniteringstelsels dui en ŉ vlak van versuim deur die operateur om die besware aan te spreek,” het die owerheid in ŉ verklaring gesê. “Die BLO beskou die ondoeltreffendheid van die veiligheidsmoniteringstelsel in ŉ ernstige lig, aangesien dit ernstige veiligheidsrisiko’s vir die bemanning, passasiers en die publiek inhou. Die BLO kan nie die operateur toelaat om met sy bedrywighede voort te gaan totdat dié veiligheidskwessies voldoende aangeroer is nie.” Die BLO het gesê hy ontvang volle samewerking van SA Express en sal bystand verskaf waar nodig en binne die reguleerder se mandaat om seker te maak dat die kwessie so gou as moontlik opgelos word. “Die BLO is ten volle bewus van die invloed en ontwrigting wat die opskorting vir passasiers inhou, maar dit is belangrik om in gedagte te hou dat die besluit nie ligtelik geneem is nie, en dat dit in die belang van die veiligheid van die passasiers en bemanning geneem is.” SA Express het op sosiale media bevestig dat die BLO hul lisensie opgeskort het en dat hulle die saak so gou as moontlik probeer oplos. Klante word versoek om met die lugredery in verbinding te tree deur ‘n e-pos te stuur aan [email protected] of skakel 0861 729 227 of 011 978 2355/5096/6384 tussen 06:00 en 23:00. Klante kan ook SA Express se webwerf besoek. Tweets by @flySAExpress